SDP:n kansanedustajaehdokas väläytti polttoainejakelun katkaisemista ja puhui ”pimeyden aikakaudesta”.

Teollisuusliiton puheenjohtaja Riku Aalto keskusteli ennen tilaisuuden alkua SDP:n kansanedustajan Tytti Tuppuraisen kanssa. Yleisössä oli toinenkin demarikansanedustaja, Johanna Ojala-Niemelä. Olli Waris

Sadat SAK-laiset liittopäättäjät kokoontuivat perjantaina Helsingin Hakaniemeen hengennostatustilaisuuteen, joka liittyi hallitukseen esitykseen irtisanomissuojan heikentämisestä.

SAK:n puheenjohtaja Jarkko Eloranta syytti hallitusta lupausten pettämisestä, kiitteli järjestöllisiin toimiin tähän asti osallistuneita ja vihjasi, että ”joukko kasvaa, jos hallitus ei peräänny”.

- Sipilän hallitus ravisteli tämän onnettoman idean hihastaan kehysriihessä, tavoitteena oli löytää keinoja työllisyyden kohentamiseksi ja he päättelivät, että parhaiten se onnistuu potkuja antamalla. Aika pettämätön logiikka, Eloranta tuhahti puheessaan.

Elorannan puheenvuoron jälkeen äänenpainot kovenivat, kun kenttä pääsi ääneen.

-Teot on varoituksen jälkeen aina parasta. Käyttäisin jopa sanaa yleislakko, AKT:n hallituksen varapuheenjohtaja Vili-Petteri Adamsson sanoi ja sai suuret aplodit.

Rakennusliiton hallituksen jäsen Antti Uusimaa katsoi, että henkilöperusteisen irtisanomisen helpottaminen ei saa aikaan kuin ”hämminkiä, raivoa ja suoranaista pelkoa” työntekijöissä ja työntekijöiden edustajissa.

-Ihmettelen, minkä takia työntekijät nähdään taakkana, koska mehän olemme merkittävä tuotannon resurssi. Ei meillä työntekijöilläkään ole takuuta siitä, että työnantaja on hyvä. Sehän voi olla ihan mulkku, Uusimaa tokaisi.

Teollisuusliittoa edustava Nesteen Porvoon jalostamon pääluottamusmies Sami Ryynänen arvioi ay-väen tehneen virheen, kun se lähti mukaan kilpailukykysopimukseen.

”Työväkeä on kusetettu”

Teollisuusliiton Jani Kolmonen väläytti viikon poliittista lakkoa. OLLI WARIS

SDP:n kansanedustajaehdokas Ryynänen kutsui Sipilän hallituksen aikakautta pimeyden aikakaudeksi.

- Toivon todella, että hallitus vetää esityksensä pois, ettei jouduta miettimään seuraavia askeleita. Omassa työpaikassani se voisi olla esimerkiksi kotimaisen polttoainejakelun katkaiseminen, Ryynänen väläytti.

Teollisuusliittoa Lapissa edustava Jani Kolmonen oli myös valmis ottamaan käyttöön kovat keinot.

- No niin, toverit. Lopettakaa höpöttäminen. Mulla on esitys: aloitetaan uhkaamalla viikon kestävällä poliittisella lakolla, niin eiköhän porvarille saada luu kurkkuun, Kolmonen täräytti.

Erään puheenvuoron mukaan ”suomalaista työväkeä on kusetettu”. Toisessa puheenvuorossa protestimielialaa ilmaistiin huumorin keinoin.

- Mitä eroa on Juha Sipilällä ja joulupukilla? Joulupukilla on lahjoja.

Aallolle tuli hyvä mieli

SAK:n liittopäättäjät jatkoivat työväentalolta Hakaniemen torille Nauretaan hallitus suohon -tilaisuuteen. OLLI WARIS

Teollisuusliiton puheenjohtaja Riku Aalto sanoi yleisöpuheenvuorojen jälkeen, että ”tämä hoidetaan yhdessä loppuun asti”.

- Toivottavasti hallituksen leirissä, poliittiset avustajat ynnä muut ovat katsoneet tätä. Aika paljon tulee sitä keskustelua, että tämä juttu on vain ay-johtajien puhetta, mutta kun kuuntelee kentän palautetta, tulee hyvä mieli, että porukan tuki on takana.

Hallitukselle irvaileminen jatkui virallisen ohjelman jälkeenkin Hakaniemenrannassa, jossa järjestettiin ”Nauretaan hallitus suohon -iltamat”.

- Tästä ei tapahtuma kurjistu: vain seisomapaikkoja kadulla, luokatonta ohjelmaa ja laihaa hernekeittoa tuulen tuivertamassa ja harmaassa Hakaniemessä. Kurjuuden maksimointia hallituksen hengessä, mainoslehtisessä veisteltiin.